АҞӘА, мшаԥы 10 - Sputnik. 2021 шықәса актәи аԥшьбаразы Аԥсны иахьаҵанакуа ашәҟәы иҭагалан 18396 амҩа-транспорттә еилагара, арҭ арбагақәа 2020 шықәса иаҿурԥшуазар 9336 хҭыс рыла еиҳауп. Абри атәы аанацҳауеит Аԥсны ААР апресс-маҵзура.
Аусбарҭа аинформациала аилагарақәа реиҳарак мзызс ирымоу амашьына арццакра, амҩатә ԥҟарақәа реилагара, амашьынақәа раԥысра, иара убас амҩатә дыргақәа реилагара 5927 факт азгәаҭан, арҭ арбагақәа 2020 шықәса иаҿурԥшуазар 1709 хҭыс рыла еиҳауп.
Амҩатә цәаҳәа аилагаразы административтә хараԥса рықәҵан 2558-ҩык амашьынаныҟәцаҩцәа.
Агәаҭарақәа рырӷәӷәара иалҵшәахеит амҩатә машәырқәа рырмаҷра, 2021 шықәса актәи аԥшьбаразы 56 рҟынтә 35 рҟынӡа, аԥсыҭбарақәа 16 рҟынтә быжьбанӡа, 30-ҩык рыла еиҵоуп амҩатә машәырқәа ирыхҟьаны ааха зауз ауаа рхыԥхьаӡара, ҳәа аҳәоит аацҳамҭаҿы.
Аԥсны Аҳәынҭавтоинспекциа аиҳабы Баҭал Агрба иажәақәа рыла, Аҳәынҭавтоинспекциа аусура арӷәӷәара ареспубликатә мҩаду аҿы амҩатә машәырқәа рыҟалара 58 процент рҟынӡа еиҵанатәит, аԥсыҭбарақәа 60 процент, ааха зауз 42 процент рҟынӡа.
Иара убас шәаԥхьар ҟалоит:
- Амҩаҿ амашәырқәа, аԥсыҭбарақәа: 2020 шықәсазтәи Аҳәынҭавтоинспекциа аусура аихшьаалақәа